b'\n_START_ARTICLE_\nAlien Weaponry\n_START_SECTION_\nZgodovina\n_START_PARAGRAPH_\nAlien Weaponry sta leta 2010 v mestu Auckland ustanovila kitarist in vokalist Lewis de Jong in bobnar Henry de Jong, ko sta bila stara le 8 oziroma 10 let. Brata sta skupino poimenovala Alien Weaponry po ogledu filma District 9. Ko sta se preselila v majhno mesto Waipu, se jima je aprila 2013 pridru\xc5\xbeil bas kitarist Ethan Trembath. Trembath je zamenjal Wyatta Channingsa, ki je pred tem za kratek \xc4\x8das zasedel mesto bas kitarista. Skupino upravlja o\xc4\x8de bratov de Jong Neil, ki je sam izku\xc5\xa1en rock glasbenik in in\xc5\xbeenir zvoka. Tudi njuna mati, Yetta, je povezana z delovanjem Alien Weaponry \xe2\x80\x93 pomaga pri organizaciji turnej in publiciteti._NEWLINE_Leta 2016 je skupina zmagala v finalih tako Smokefreerockquest kot Smokefree Pacifica Beats \xe2\x80\x94 s tem so postali prvi, ki jim je dose\xc5\xbeek uspelo dose\xc4\x8di na obeh dogodkih. Predtem so leta 2015 naSmokefree Rockquest dosegli drugo mesto, regionalni finalisti pa so bili \xc5\xa1tiri leta zapored. Po Novi Zelandiji so leta 2014 opravili turnejo z najbolj znano novozelandsko metal skupino Devilskin na njihovi turneji "We Rise", maja 2015 so nastopili tudi na dogodku The Powerstation v podporo skupini Shihad. Alien Weaponry so verjetno najmlaj\xc5\xa1i prejemniki fundacije (Air funding) Nove Zelandije, ko so oktobra 2015 prejeli vsoto za pesem "Ru Ana Te Whenua". Za snemanje tako pesmi kot videospota so prejeli 10.000 dolarjev in leta 2016 nadaljnih 10.000 za snemanje in pripravo videospotov za singla "Urutaa" in "Raupatu"._NEWLINE_Leta 2016 jih je britanska revija Metal Hammer Magazine oklicala za eno izmed novozelandskih top 10 rock in metal skupin.\n_START_SECTION_\nAlbumi\n_START_PARAGRAPH_\nAlien Weaponry so avgusta 2014 izdali prvenstveni EP The Zego Sessions, septembra 2015 pa so za\xc4\x8deli pripravljati nov album v aucklandskem Roundhead Studios v lasti Neilla Finna z zvo\xc4\x8dnim producentom Tomom Larkinom. Novembra 2016 so izdali singl in videospot "Urutaa" kot prvi singl s prihajajo\xc4\x8dega albuma. Februarja 2017 je sledil \xc5\xa1e drugi singl "Raupatu" in julija 2017 "R\xc5\xab Ana Te Whenua"._NEWLINE_1. junija 2018 je iz\xc5\xa1el album T\xc5\xab, ki je dosegel peto mesto na novozelandski glasbeni lestvici  in osvojil prvo mesto tedenske lestvice.  V prvem tednu po izdaji album prejel ve\xc4\x8d kot milijon ogledov na portalu Spotify, pesmi so bile vklju\xc4\x8dene v ve\xc4\x8d kot 8.000 seznamov predvanj (ang. playlist) po vsem svetu, vklju\xc4\x8dno s Spotifyevimi metal seznami New Blood, New Metal Tracks, Kickass Metal in Thrash Metal Big 4 & Friends. Pesmi z albuma so v prvem tednu predvajali po ve\xc4\x8d kot 50 radiih v ZDA, singl "Kai Tangata" pa je osvojil prvo mesto na lestvici "Devil\'s Dozen" oddaje Liquid Metal show na njujor\xc5\xa1kem programu Sirius XM.\n_START_SECTION_\nSlog in besedila\n_START_PARAGRAPH_\nPrvi singl Alien Weaponry, "Urutaa", je delno odpet v maor\xc5\xa1\xc4\x8dini in je v originalu govoril o trku idej in pri\xc4\x8dakovanj, ki so vodila v stresne situacije in nesre\xc4\x8do, povezane z izbruhom do\xc5\xbeivljanj oziroma urutaa (izbruh). Maorsko besedilo je osredoto\xc4\x8deno na dogodke, ki so se v za\xc4\x8detku 19. stoletja zgodili v Bay of Islands,  po tem, ko je ro\xc4\x8dna ura nenamerno za\xc5\xa1la v njihovo pristani\xc5\xa1\xc4\x8de. Nesporazum je spro\xc5\xbeil po\xc5\xbeig ladje Boyd, kjer je v kanibalskem napadu maorskih doma\xc4\x8dinov umrlo okoli 70 Evropejcev. Po izjavah \xc4\x8dlanov skupine  "je incident v pesmi uporabljen kot metafora za nesporazume, ki nas tarejo v sedanjosti \xe2\x80\x93 med kulturami, generacijami in posamezniki, ki \xc5\xa1kodujejo drug drugemu zavoljo pomanjkanja razumevanja."_NEWLINE_Drugi singl "Raupatu", ki je iz\xc5\xa1el februarja 2017, govori o dr\xc5\xbeavni\xc5\xa1ki zaplembi maorskih ozemelj v prvem desetletju 19. stoletja in o letu 1863, ko so tovrstno dejanje nepravi\xc4\x8dno legalizirali. Tretji singl "R\xc5\xab Ana te Whenua" (grme\xc4\x8da zemlja), izdan 1. julija 2017, opeva bitko pri Pukehinahini leta 1864, v kateri je njihov prapraprastari o\xc4\x8de, Te Ahoaho, izgubil \xc5\xbeivljenje.\n_START_SECTION_\nKoncerti in turneje\n_START_PARAGRAPH_\nPo podpisu pogodbe z uveljavljeno mednarodno zalo\xc5\xbebo Napalm Records, ki je poskrbela za ustrezno promoviranje, je skupina pridobila svetoven sloves predvsem zaradi uporabe maor\xc5\xa1\xc4\x8dine. Tako so sledile \xc5\xa1tevilne mednarodne turneje, med drugim tudi na tolminskih Metaldays leta 2018, na njih pa bodo nastopili tudi leta 2019.'